Author: MH
Last saved by: jost
Company: MH SR

Predkladacia  správa
  
Ministerstvo hospodárstva SR predkladá na rokovanie vlády SR nové znenie materiálu „Návrh stratégie rozvoja cestovného ruchu Slovenskej republiky do roku 2013“, ako základného východiskového dokumentu ku Koncepcii rozvoja cestovného ruchu Slovenskej republiky, ktorej ťažiskom je podpora aktívneho cestovného ruchu so zameraním najmä na ekoturizmus, kúpeľný a zdravotný cestovný ruch, agroturistiku a vidiecky cestovný ruch, a to v silnej väzbe na participáciu územnej samosprávy. 

Predložený materiál je rozdelený do piatich kapitol. Prvá kapitola obsahuje definíciu strategických cieľov a dôvody vypracovania, pričom stratégia vychádza z postavenia cestovného ruchu v EÚ a poukazuje na postavenie a možnosti cestovného ruchu Slovenska.  

Druhá kapitola analyzuje základné východiská na tvorbu stratégie, t. j. vývoj a súčasný stav cestovného ruchu so sumarizáciou v podobe SWOT-analýzy.

Ciele rozvoja cestovného ruchu s víziou do roku 2013 a hlavné aspekty vývoja sú uvedené v tretej kapitole.

Rozvojová stratégia cestovného ruchu je definovaná v  štvrtej kapitole. Táto je charakterizovaná z viacerých aspektov ako sú produkt, trhy, regióny, komunikácia a distribúcia, prístup k cenovej politike, ľudské zdroje, organizácia a koordinácia. Problematika financovania a štatistiky tvorí posledné časti tejto kapitoly. 

Piata kapitola definuje päť strategických cieľov rozvoja cestovného ruchu na Slovensku s definíciou konkrétnych úloh, ktorých splnenie je predpokladom na dosiahnutie cieľov, taktiež indikátory, ktoré v číselnom vyjadrení umožnia zhodnotiť, ako sa  k cieľom priblížiť prípadne sa od nich vzdialiť. V tejto kapitole sú uvedené aj ohrozenia, ktoré vzniknú, ak sa úlohy nesplnia, resp. definuje ďalšie opatrenia na elimináciu ohrození.
           Úloha č. 3 v strategickom cieli 1 týkajúca sa zapracovania hlavných zámerov tejto stratégie do Národohospodárskej stratégie Slovenska ako aj úloha č. 2 v strategickom cieli 4 týkajúca sa spracovania nového marketingového plánu Slovenskej agentúry pre cestovný ruch už boli splnené.

Materiál obsahuje Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie. 

Prílohy, ktoré sú súčasťou materiálu boli ku dňu spracovania nového znenia materiálu aktualizované.  

Nové znenie materiálu Ministerstvo hospodárstva SR predkladá po zapracovaní pripomienok a odstránení rozporov po prebehnutom medzirezortnom pripomienkovom konaní ako aj ďalších etapách prerokovania pôvodného materiálu.

           Pôvodný materiál bol predmetom medzirezortného pripomienkového konania ešte v roku 2004 a bolo k nemu vznesených celkovo 233 pripomienok, z ktorých Ministerstvo hospodárstva SR akceptovalo 192 pripomienok, od niekoľkých pripomienok pripomienkujúce subjekty upustili a k zásadným pripomienkam sa uskutočnilo niekoľko kôl rokovaní. Zásadné pripomienky uplatnilo Ministerstvo práce, sociálnych vecí a rodiny SR, Ministerstvo životného prostredia SR a mimovládna organizácia pre platformu NATURA 2000. 
           Prvé rozporové konanie s vybranými zainteresovanými subjektami, na úrovni podpredsedu vlády a ministra hospodárstva, sa konalo dňa 25. novembra 2004 a jeho výsledkom bolo odstránenie niektorých rozporov, s výnimkou rozporu s Ministerstvom životného prostredia SR, ktoré v kontexte predloženého materiálu zásadne nesúhlasilo s vypracovaním osobitného materiálu v zmysle uznesenia vlády SR č. 732/2004 „Analýza vplyvov legislatívy z oblasti ochrany životného prostredia na rozvoj podnikateľského prostredia a cestovného ruchu“. 

Ministerstvo hospodárstva SR preto navrhlo, že  systémové opatrenia spracované na základe „Analýzy vplyvov legislatívy z oblasti ochrany životného prostredia na rozvoj podnikateľského prostredia a cestovného ruchu“ budú tvoriť šiesty strategický cieľ návrhu stratégie. Vláda SR uznesením č. 106 z 9. februára 2005 schválila systémové opatrenia, ktoré Ministerstvo hospodárstva SR doplnilo do materiálu.

Po dopracovaní materiálu o uvedený šiesty strategický cieľ bol tento dňa 9. marca 2005 napriek pretrvávajúcim rozporom predložený na Úrad vlády SR so žiadosťou o jeho zaradenie na prerokovanie.

Rozpory sa v tom období týkali tiež zásadných pripomienok Ministerstva práce, sociálnych vecí a rodiny SR, ktoré nesúhlasilo s vypracovaním zákona o združeniach cestovného ruchu, ako aj  s prioritizáciou regiónov z pohľadu rozvojových programov pre oblasť cestovného ruchu, ktorých vypracovanie je nadefinované v piatej kapitole a  zásadnej pripomienky mimovládnej organizácie pre platformu NATURA 2000 týkajúcej sa sledovania výdavkov a strát vyvolaných rozvojom cestovného ruchu, ako sú zvýšené náklady na budovanie infraštruktúry a pod. Ministerstvo hospodárstva SR nesúhlasilo s návrhom, mimovládnej organizácie pre platformu NATURA 2000, nakoľko nie je známa metodika na sledovanie výdavkov a strát vyvolaných rozvojom cestovného ruchu.

             Návrh stratégie rozvoja cestovného ruchu Slovenskej republiky do roku 2013 bol ďalej v rámci schvaľovacieho procesu predmetom rokovaní poradných orgánov vlády.

             Materiál dňa 31. marca 2005 prerokovala Rada vlády SR pre verejnú správu s odporúčaním predložiť materiál do ďalšieho schvaľovacieho procesu.

Dňa 11. apríla 2005 bol materiál zaradený do programu Porady ekonomických ministrov vlády SR a jej odporúčaním bolo vypustenie šiesteho strategického cieľa z materiálu, nakoľko tento Porada ekonomických ministrov vlády SR považovala za totožný s úlohami, ktoré vyplynuli z uznesenia vlády č. 106 z 9. februára 2005 k návrhu systémových opatrení na riešenie obmedzení rozvoja podnikateľského prostredia a cestovného ruchu z pohľadu ochrany životného prostredia. Vypustením  šiesteho strategického cieľa z materiálu bol odstránený pretrvávajúci rozpor s Ministerstvom životného prostredia SR. Rovnako po tomto rokovaní minister práce, sociálnych vecí a rodiny upustil od svojich zásadných pripomienok. 
Po rokovaní Porady ekonomických ministrov vlády SR bola v materiáli v zmysle jej záverov a požiadaviek Ministerstva financií SR dopracovaná kapitola 4. 8 o kompetencie vo finančnej podpore cestovného ruchu  z hľadiska  rozlíšenia úrovne verejnej správy vo väzbe na privátny sektor. 
                                                                                   
          Predmetný materiál teda Ministerstvo hospodárstva SR predkladá v novom znení na rokovanie vlády po odstránení všetkých rozporov, s výnimkou rozporu s mimovládnou organizáciou pre platformu NATURA 2000.